7/1974 Zb.
                                              VYHLÁŠKA
                                  ministra zahraničných vecí
                                       zo 4. decembra 1973
o Dohovore medzi vládou Československej socialistickej republiky a
 vládou Cyperskej republiky o spolupráci v oblasti zdravotníctva

    Dňa 29. júna 1972 bol v Nikózii podpísaný Dohovor medzi vládou
Československej   socialistickej  republiky   a  vládou  Cyperskej
republiky o spolupráci v oblasti zdravotníctva.

    Podľa  svojho článku  13 Dohovor  nadobudol platnosť 25. májom
1973.

    České znenie Dohovoru sa vyhlasuje súčasne.1)
-----------------------------------------------------------------
1) Tu sa uverejňuje slovenský preklad.

                                    Prvý námestník ministra:
                                               Krajčír v.r.

                                             DOHOVOR
medzi  vládou  Československej  socialistickej  republiky a vládou
    Cyperskej republiky o spolupráci v oblasti zdravotníctva

    Vláda   Československej  socialistickej   republiky  a   vláda
Cyperskej republiky  (v tomto Dohovore  ďalej "zmluvné strany")  v
snahe   upevňovať  priateľské   vzťahy  a   spoluprácu  v  oblasti
zdravotníctva  medzi oboma  krajinami  sa  rozhodli uzavrieť tento
Dohovor:

Čl.1

    Zmluvné strany budú rozvíjať  spoluprácu a podporovať vzájomnú
výmenu skúseností v otázkach zdravotníctva a lekárskej vedy. 

Čl.2

    Zmluvné strany si okrem všeobecnej výmeny skúseností v oblasti
verejného  zdravotníctva a  riadenia  zdravotníckych  služieb budú
vymieňať   najmä   skúsenosti   na   úseku   liečebno-preventívnej
starostlivosti,  hygienickej  a  protiepidemickej  starostlivosti,
zdravotnej výchovy a skúsenosti s lekárskymi nástrojmi, prístrojmi
a liečivami. 

                                                    Čl.3

    Zmluvné  strany sa  budú  navzájom  informovať o  kongresoch a
sympóziách  s medzinárodnou  účasťou týkajúcich  sa zdravotníckych
otázok a konaných na ich území. 

                                                   Čl.4

    Zmluvné   strany   si   budú   vymieňať   lekársku  literatúru
a zdravotnícke  filmy,  učebné  pomôcky  a  iné  pomôcky  v odbore
zdravotníckej výchovy. 

                                                   Čl.5

    Pri  spoločnej kontrole  infekčných chorôb  si zmluvné  strany
budú vymieňať skúsenosti v prevencii, diagnostike a liečení týchto
chorôb a  budú si zasielať  príslušné prehľady o  epidemiologickej
situácii. 

                                                   Čl.6

    Zmluvné   strany   budú   pri   výmene  skúseností  podporovať
a rozširovať   spoluprácu   medzi   výskumnými   ústavmi,  ďalšími
zdravotníckymi ústavmi a školami pre zdravotníckych pracovníkov. 

                                                   Čl.7

    Zmluvné   strany   budú   spolupracovať   na   úseku  školenia
zdravotníckych pracovníkov najmä tým, že

 a) na žiadosť jednej zo zmluvných strán bude druhá zmluvná strana
    vysielať  odborníkov na  vyškolenie zdravotníckych pracovníkov
    alebo  umožní  zdravotníckym  pracovníkom  školenie vo svojich
    zariadeniach;
 b) budú   podporovať  výmenu   lekárov  a   iných  zdravotníckych
    pracovníkov alebo im umožnia  postgraduálne školenie v určitom
    špeciálnom odbore a štúdium určitých typov chorôb;
 c) jedna zmluvná  strana bude na  žiadosť druhej zmluvnej  strany
    vysielať  svojich  odborníkov  do  druhej  krajiny  na základe
    osobitných dojednaní;
 d) budú si vymieňať učebné pomôcky a pedagogické skúsenosti. 

                                                   Čl.8

    1. Príslušné orgány a zariadenia zmluvných strán budú prijímať
chorých   druhej strany  na liečenie,  ak sa  nemôže poskytnúť  vo
vlastnej krajine.  Podmienky prijímania a  ďalšie podrobnosti budú
dohodnuté medzi zmluvnými stranami.

    2. Každá zmluvná strana  zabezpečí nevyhnutné liečenie občanom
druhej  strany,  ktorí  sa  dočasne nachádzajú  na  jej  území,  v
prípadoch úrazu alebo akútneho ochorenia. 

                                                  Čl.9

    Na vykonávanie  tohto Dohovoru zmluvné  strany dojednajú podľa
potreby na určité časové obdobie konkrétne plány spolupráce. 

                                                  Čl.10

    Zmluvné  strany uhradia  vzájomné náklady,  ktoré vzniknú  pri
vykonávaní tohto Dohovoru podľa týchto zásad:

 a) zoznamy lekárskej literatúry  a zdravotníckych filmov, názorné
    učebné  a iné  pomôcky  a  zdravotnovýchovný materiál  sa budú
    vymieňať bezodplatne;
 b) pri  výmene oficiálnych  delegácií uhrádza  vysielajúca strana
    náklady cesty  do miesta určenia  a späť;  prijímajúca  strana
    uhrádza  náklady  za  primerané  ubytovanie, diaľkové cestovné
    súvisiace s programom pobytu a primeranú dennú diétu;
 c) v  rámci  ustanovenia  odseku  b)  náklady  spojené s vyslaním
    a pobytom lekárov a iných zdravotníckych pracovníkov na územie
    druhej  zmluvnej  strany  uhrádza  zmluvná strana,  na žiadosť
    ktorej boli tieto osoby vyslané.

    Náklady  spojené so  zaopatrením a  liečením hospitalizovaných
chorých a  s lekárskou pomocou podľa  článku 8 uhrádza vysielajúca
strana. Nevyhnutné  liečenie pri akútnom ochorení  alebo pri úraze
občanov jednej zo zmluvných strán  na území druhej zmluvnej strany
sa bude poskytovať bezplatne. 

                                                Čl.11

    Vzájomné vyúčtovanie  nákladov podľa článku  10 tohto Dohovoru
sa  bude  vykonávať  v  súlade  s  platobnou  dohodou  medzi oboma
krajinami. 

                                                Čl.12

    Tento  Dohovor  sa  môže  meniť  so  súhlasom  oboch zmluvných
strán. 

                                                Čl.13

    Tento  Dohovor podlieha  schváleniu v  rámci ústavy  a zákonov
každej  zmluvnej strany; každá zo zmluvných  strán upovedomí druhú
stranu  o skončení  príslušného konania,  ktoré vyžaduje  ústava a
zákony,  aby  tento  Dohovor  mohol  nadobudnúť  platnosť. Dohovor
nadobudne platnosť dňom druhej z týchto notifikácií.

    Tento  Dohovor sa  uzaviera na  obdobie piatich  rokov odo dňa
nadobudnutia platnosti.  Pokiaľ ho jedna  z oboch zmluvných  strán
nevypovie aspoň  šesť mesiacov pred  skončením päťročného obdobia,
bude  sa  považovať  za   predĺžený  tichým  súhlasom.  V  prípade
predĺženia ho  môže vypovedať každá  z oboch strán  v šesťmesačnej
lehote,  pričom písomné  oznámenie o  vypovedaní Dohovoru  sa môže
urobiť kedykoľvek.

    Spísané v Nikózii 29. júna 1972 v štyroch vyhotoveniach, dvoch
v gréckom a dvoch  v českom jazyku, pričom oba  texty majú rovnakú
platnosť.

             Za vládu                                                        Za vládu
Československej socialistickej republiky:          Cyperskej republiky:
     MUDr. Jaroslav Prokopec v.r.                         Zenon Severin v.r.